מחשבות בעקבות הרב שג"ר – ענווה ולימוד
אלעד ויטמן – משיעורי חתימת השנה
הסיבה העמוקה לכך שאיני מצליח להזדהות עם דברי הרב שג"ר, היא שבניסוח של עמדתו, החפה מלשד של אמת אלא 'מסתפקת' בבחירה ב'אנכי מי שאנכי', באמונה באין סופיות הא-להית שאצלה הכל אמת, אני מרגיש שהמכלול היהודי, מאבד מתפקידו, ואנחנו כסוג של דובריו/ לומדיו, מקבלים כיוון אחר לחלוטין, שהוא בעל השלכות קיומיות מרחיקות לכת. בלימוד עמוק של מניטו ובעקבותיו, לאחר ניקוי הקליפות וכו' אני מרגיש איזו 'גאות' פנימית וזקיפות קומה, מעבר לבחירה הירואית בשמירת ברית עם מערכת חוקים מורכבת, ותפיסות עולם שאולי אבד עליהן הקלח.
רבקה מרים – שוליו ממלאים את ההיכל (לזכרו של הרב שג"ר, תשע"ו)
כשאני חושבת על הרב שג"ר, הדבר הראשון שעולה בי הוא אי-הישרת המבט שלו. אף פעם לא הישיר מבט לעיניים. מבטו היה מוסב תמיד מזה שאליו דיבר, ואפילו ראשו היה מוטה ממנו מעט.
...
לראשונה פגשתי את הרב שג"ר באולפני הרדיו ברחוב הלני המלכה בירושלים, כשאדמיאל קוסמן זימן את שנינו לשוחח איתו בתכנית רדיו שהנחה באותם ימים. שמעתי על הרב שג"ר עוד לפני שפגשתי בו אישית. תלמידים רבים שלו היו חברי, ומהם שמעתי שהוא אדם מיוחד, אמיץ, ישיר ועניו, ושמחתי לקראת המפגש. מה דובר בין שלושתנו באותה תכנית רדיו כבר לא זכור לי, אבל אני זוכרת  שכשיצאנו מהבניין והתחלנו לעלות בסמטה הצרה של הלני המלכה, השתהיתי על ידו ושאלתי אותו אם לו נראה לו שכשם שבכוח היתמות גדלים לפעמים היתומים להיות בעלי עוצמה יתרה, לא נכון יהיה גם לחשוב שבלי  חציצת הרבנים יוכל העם היהודי להגיע לחיבור עמוק יותר עם הסוד של קיומו. לא בחוצפה שאלתי. גם הוא לא ראה זאת כחוצפה. עצרנו לרגע. הוא הישיר בי שוב את אין-מבטו, כלומר הראה לי את עפעפיו העצומים כשראשו פונה הצידה, מלמל משהו ולא אמר בעצם דבר.
עם השנים למדתי שכך נהג לעיתים קרובות. הוא לא חש לענות.
תחושה עזה יותר של אותה הצטנעות שותקת גילית כמה שנים מאוחר יותר, בנסיבות אחרות. בבית שלי מתקיימת אחת לשבוע, כמעט שלושים שנה, חברותא שחברים בה הסופר דוד גרוסמן, יהודה בן דור ואני. לעיתים רחוקות נהגנו לבקש מאדם זה או אחר להצטרף לפרק זמן מסוים ללימוד שלנו. פנינו לרב שג"ר והוא נענה ברצון.
כחודשיים ישב איתנו מדי שבוע, אצלי בבית. אני כבר  לא זוכרת מה למדנו באותה תקופה, בדרך כלל נהגנו לשקוע ביחד בתנ"ך. מן הסתם כך היה גם אז.  הדבר הזכור לי ביותר מאותם מפגשים הייתה השתיקה שלו. הרב שג"ר הגיע בכל פעם ברצון, והיה יושב איתנו כשראשו מוטה הצידה, קשוב מאוד, הוא נראה ממוקד, אבל רק לעיתים רחוקות השמיע משהו, בקול שקט, לא תקיף, כמעט כרקע.
ואנחנו ששמענו עליו כל כך הרבה, ומתוך כך ידענו שהוא אדם דעתן ומעמיק, כמעט נבוכונו בחברתו. ציפינו שישמיע דברים בעוז ובאומץ, והנה היה שקט מאוד, מוצנע, נחבא.
הרב חיים סבתו – בשפריר חביון
עוד זה מדבר וזה בא, הרב שג"ר זכרונו לברכה. קראתי, הוא אומר לי מיד...
אמת כתבת, אמר לי שג"ר בהתרגשות ובשקט, קולו מהסס כמעט מגמגם. מי שהיה שם מבין, גם את מה שכתבת, גם את מה שלא כתבת. הבטתי בפניו והבנתי היטב מה הוא מבקש לומר עוד, ואינו אומר. לא דחקתי בו. ידעתי, יבוא יום ויאמר.
...
הרב שג"ר קם לדבר אחרי. מתיחות רבה היתה, ושתיקה מעיקה. פניו אמרו הכול. התחבטות, צער ומצוקה.
שמעתי את דברי חברי בקשב רב, אמר שג"ר. ניכרים דברי אמת, כך הוא הרגיש, אבל אני לא הרגשתי כך...
הרב שג"ר – שני טיפוסים של ענווה (מתוך נהלך ברג"ש)
אם נחזור לענייננו, הרי שכעת ניתן להבין את הסתירה בהצגה הכפולה ,של החכם העניו והחסיד השפל, אשר הציג הרמב"ם בהלכות דעות. נראה שהצגת הרמב"ם היא סינכרונית:על האדם להיות חכם וחסיד בו זמנית, על־אף הסתירה ביניהם. עליו לצעוד בדרך החוכמה. החכם יהיה אכן זה אשר הולך בדרך האמצע, אשר נוהג בענווה אך מאידך גם יודע את מעלתו ואיננו שפל רוח. אולם בו בזמן שהאדם חכם ביחס לחברה, עליו להיות חסיד ביחס לאלוקים. אם דרך האמצע והחוכמה הינן הדרכים הראויות במישור הרציונלי, הרי שהחסידות היא הדרך הנכונה במישור שונה ועמוק יותר, במישור הדתי. החכם נוהג על פי השכל והנהגתו תואמת את סדר העולם ,אך החסיד נוהג על פי האקסטזה הדתית, והנהגתו תואמת את חווית העמידה לפני ה'. בעוד שתודעתו של החכם שלווה ועניינית, הרי שהחסיד שרוי בשכחה עצמית, עומד הוא בחצר המלך ועל כן הוא שוכח עולם ומלואו.
הרב שג"ר – "בפתח האקדמיה" (מתוך להאיר את הפתחים)
דחיה ומידור
לאור דברי הראי"ה, ברצוני להציג פנומנולוגיה של ארבע גישות כלפי האקדמיה בתוך הציונות הדתית, כפי שזו עולה מראיונות שנעשו במסגרת מחקר שערך איתן מלכיאור.  ניתן לחלק גישות אלו לשתי קבוצות, ואקדים ואומר שאני מעדיף בהרבה את הקבוצה האחרונה שבה אדון על פני הראשונה.
הגישה הראשונה רואה את האקדמיה ככפירה... דוגמה לכך הם הדברים הבאים, שאמר אחד מראשי ישיבת 'הר המור' בהקשר של 'פולמוס מכוני ההוראה'...
גישה שנייה הנהּ הגישה הממדרת. זו העמדה המקובלת על אקדמאים דתיים רבים, באשר היא מפרידה את העיסוק המדעי מבית המדרש... אנחנו מוצאים גרסאות שונות של גישה זו, כדוגמת תורתו של ישעיהו ליבוביץ'... 
אמונה ממדרת זו מופיעה בצורות שונות: ממסירות נפש עמוקה ודבקות נלהבת בתורה ובמצוותיה הגוברת על הספקות והסתירות, עד שלעתים היא מקבלת את חיוניותה ומסירות נפשה דווקא מהתגברות עצמית זו; דרך תמימות פשוטה; ועד לסוג של הונאה עצמית המלווה בקנאות דתית, המוזנת מהאיום שהאקדמיה מאיימת על האמונה; ולבסוף אף ביהביוריזם דתי, קרי ראיית התורה כהתנהגות דתית גרידא, שאין מאחוריה שום ערכים או אמונות. מחירם של שני הפנים האחרונים הנו רדידות דתית המובילה לפונדמנטליזם דתי מחד גיסא, ולפשרנות דתית שאיננה אלא השתייכות חברתית, מאידך גיסא. 5
5 ועם הביקורת האמורה, חשוב לי להדגיש שאינני מזלזל בשום סוג או רמה של דתיות.
הפריה רוחנית וריבוי זהויות
שני הדגמים הנוספים של היחס לאקדמיה אינם נשענים על שלילה או מידור. האחד הוא זה של האדם הדתי שהאקדמיה דווקא מפרה אותו: הוא נהיה דתי יותר, או למצער דתי באופן עמוק יותר, דווקא מתוך המגע עם העולם האקדמי, אך בשונה מקודמו הוא עושה זאת לא מתוך תגובה של התבדלות מן האקדמיה.
ביסוד הדברים עומדת התפיסה ההגליאנית שציינו לעיל לגבי הראי"ה, ולפיה הרוח מנהירה את עצמה ומתקדמת באמצעות הרפלקסיה. זוהי ראיית הקוהרנטיות וההרמוניה הנוצרות בין תחומים שונים, מתוך הפריה הדדית שראשיתה דווקא בהתנגשות וסתירה.
...
[bookmark: _GoBack]הדגם האחרון, ומבחינות מסוימות הוא הדגם המרתק ביותר, הנו זה של ריבוי זהויות. הווי אומר, שההיפתחות לעולם האקדמי לא רק מאפשרת רכישת כלים ושפות שינהירו ויעמיקו את השפה והעולם הדתי, אלא יוצרת מפגש לא אפשרי בין עולמות. ראשית עלינו להבחין בין דגם זה לבין הדגם הממדר שתואר קודם, דוגמת דרכם של ליבוביץ' ובמידה פחותה מזו – של הרב סולובייצ'יק. המאמין הממדר חי בשני עולמות – המדעי־חילוני והדתי – וזאת הוא עושה על ידי פעירת תהום שאיננה ניתנת לגישור ביניהם; הוא לעולם לא מביא אותם לכלל מפגש. הוא אמנם חי בסתירה, אך זו סתירה שמחוצה לו, היא איננה נוגעת לסובייקט ולזהותו העצמית. לא כן הדגם של זהויות מרובות ומפוצלות, שמפגיש את העולמות זה עם זה ולא מוכן להודות בערכי אמת ממודרים או במישורי אמת שונים. ניתן לומר שאצל המאמין החי לפי דגם הריבוי שני הקטבים – הדתי והחילוני – נמצאים במישור הדתי עצמו. זו איננה זהות כפולה, שחצייה דתי וחצייה חילוני, כפילות אשר, כאמור, מחירה הנו פישוט ורידוד או אפילו הונאה עצמית, אלא זהות החיה את הכפילות כמתח מפרה – ולא סתם מתח, אלא מתח דתי. זאת איננה האפשרות ההרמונית של הראי"ה, אלא היפוכה: כל אחד מן העולמות מופיע במלוא עוצמתו, וככל שהמרחק בינו לבין העולם האחר גדל, כך מתלבה כוח הנפץ הדתי המצוי במפגש בין שני היסודות השונים הללו.  
...
בשורה האחרונה, אני חסיד של שיטת השילובים על שתי צורותיה – ההנהרה ההגליאנית וסערת ריבוי העולמות – מה גם שדווקא במפגש בין עולמות אני רואה אופציה דתית מלהיבה. היא מותנית, כמובן, בשמירת הברית, ביכולת להחליט להיות שלם עם אמונתי ועם דרכי חיי, שלמות שבאופן פרדוקסלי היא המאפשרת פתיחות ואפילו ביקורתיות. 
אבהיר, אינני תמים ביחס לאפשרות הזאת, ואני מזדהה עם דאגתו של רבי נחמן לחסידיו ועם המלצתו על התמימות והבריחה מה'מחַקרים', כפי שכינה אותם. ולמרות זאת אינני חושב שניתן להימנע מאותו מפגש בין עולמות. אך אומר כי מי שמחפש את האמת מתוך כנות, ענווה וצניעות, מי שאמנם חי בדרישת אלוקים כנה – מובטח לו שלא ימעד.... 
חשוב לי להדגיש: מה שמביא אותי לעמדה זו איננו הצורך להכיר 'את רוח הזמן'; לדעת 'איך להשפיע על אנשים'; להיות 'רב מודרני'; לקיים 'דע מה שתשיב' – כל אלו הם עמדות שטחיות הרחוקות עד מאוד ממגמתי. כלפי לייא, המקור לעמדתי הוא דתי ולא אפולוגטי: בלי מהלך של היכרות עם העולם האקדמי, אנו נשארים לא פעם רדודים ושטחיים מן הבחינה הדתית. נוכחות אלוקית ממשית מושגת דווקא בעימות הזה, בסתירה בין המבט מבפנים, המאפיין את הישיבה, ובין המבט מבחוץ, המאפיין את האקדמיה.  
הרב שג"ר – "שמחה סולידריות ואחוה" (מתוך בצל האמונה)
עולות אצלי שאלות נוקבות באשר לדבריי על 'ההתאגדות הסולידרית' של ארבעת המינים ועל 'האחווה המחבקת' של הסוכה. האם אין אלה אלא חיבוק דוב וניכוס של האחר? או מכיוון שונה: האם יש כאן כבוד מלא לאינטימיות של הזולת? נראה שהתשובה שלילית: האחר מתקבל  בהיותו חלק מהמשפחה. היהודי – כבן הברית או למצער כ'תינוק שבנשבה'. הגוי – אולי כגר תושב
הסולידריות היהודית חושפת את האינטימי שבין אדם לאדם, אך הזולת נידון להיחשף באינטימיות הזאת אך ורק כ'אני' היהודי ולא כ'אני' של האדם. לעולם הוא יהיה 'אני' מסוים – בן הבית היהודי – בדיוק כמו שאלוקים הנו 'אלוקי ישראל' ולא רק 'אלוקי העולם'. הרי לא נוכל לארח בסוכה, או בסדר הפסח, או אפילו סביב שולחן השבת, את האחר הגוי, הערבי, או אפילו החילוני; אם נוכל להכניס את החילוני לביתנו, יהיה זה רק כ'תינוק שנשבה', דהיינו באמצעות זיהויו כיהודי והצפת דאגתנו אליו בשל היותו מזרע אברהם יצחק ויעקב תוך הכחשת כפירתו במסורת. זאת משום שהאינטימיות כאן שייכת לצד המשותף שבין האנשים, ולפיכך יש בה הציפייה שהאורח יתנהג לפי כללי המשחק. אסור לו להפריע להומוגניות של הבית; הפרעה תתפרש כסתירת הביתיות, ובכך מותנה האמון שאני נותן בו. 
זאת ועוד, גם אם נצליח להתעלות מעבר ל'שופריה דיעקב' ל'אדם שעל הכסא' דהיינו למדרגת אדם הראשון המקיפה את האנושות כולה, ולבסס משפחתיות זו על האנושיות בכללה ולאו דווקא על היהדות, או לחלופין לראות ביהודיות עצמה תמצית של האנושיות, לא תיפתר הבעיה העקרונית שבסולידריות הבאה מתוך אחדות זו: החמצת הקונקרטיות של האחר. הרי בסופו של חשבון, המשפחות אינן דומות והאנשים אינם זהים... ואכן אני חייב להודות, כי לא פעם נרתעתי מחיבוק כזה של 'אחווה יהודית', לא רק משום שלא נתתי אמון במחבק, אלא משום שחשתי שלמעשה החיבוק תופס אותי ומתייג אותי, שם אותי במקום שאינני חפץ שישימו אותי בו. אם כן, יוצא שדווקא החיבוק עלול להיות ביטוי לשלילת האמון בחירות של הזולת להיות מה שהוא. 
... 
אולם ניתן להציע פתרון שלישי למצוקת 'חיבוק הדוב' של הסוכה: מצוות אהבת ישראל מחייבת התגברות עצמית, מושג המכונה בשפה החב"דית 'הנחת עצמותו'. במצווה זו האדם נזקק ליכולת להתגבר על  ה'אני' שלו – האגו המבצר את עצמו. מקורה של ההתגברות העצמית הוא ב'גבורות דעתיק'. הגבורות מהוות תנועה נחרצת; מהעין מהפך שאני עושה ביחס לאחר, המתגבר על אחרותו. 
האם התגברות זו על האחרות פירושה ניכוס של האחר – כמו למשל  בתנועה החב"דניקית או המרכזניקית, המנכסת את החילוני לעצמה בזהותה אותו כדומה לה; או אולי בתנועה של אנ"שניקיות, המבוססת על הדומים? לא. זו תנועה של התגברות על עצמי בנתינת אמון באחר על אף אחרותו. ההתגברות על עצמי מצד הגבורות יוצרת את ה'חסד דעתיק' שהנו האמון שלי כלפיו, שאיננו אומר שהוא יממש את חייו כמוני, אלא שהוא יעשה וינהג על פי דרכו. זו אמונה בחופש שלו, שהיא היא האמונה בנשמתו. אם כן, הנתינה העמוקה ביותר היא נתינת אמון בזולת. אנחנו פוחדים לתת בו אמון כי איננו יכולים לצפות את ההשפעות של נתינת החופש לזולת, אך אמונה בחופש הזה היא המתת שכל אחד ואחד מצפה לו. הזולת מצפה, כמו הקב"ה כביכול, למציאות מחוץ לעצמו שתכיר בו ובחופש של נשמתו, ותאשר אותם כמות שהם. זו אפשרות נוספת שאהבת ישראל של הסוכה מבטאת, אהבה שאינה מטשטשת את הצבעים השונים של בני האדם ולא את האחרות השוררת ביניהם.
